
He  Kupu  Whai  Whakaaro. 

Kia  mohio  ai  te  Iwi  Maori  ki  te  hiaeire- 
nga  mo  ratou,  kia  whiwhi  ratou  ki  te 
Oi  anga  mo  te  Tinana,  mo  te  Wairua  hoki. 

He  mea  tuhi  na 
Te  Paranihi  Karakama  raua 
Ko  Wiremu  Takana. 

He  Kaumatua  eniei  no  te  Hahi  o  Ihu 
Karaiti  o  nga  Hunga  Tapu  o  nga  ra  o 
muri  nei. 


Na  Hemi  Nitama  Ramapata,  Te  Kai  Panui, 
Akarana,  Niu  Tireni. 


He  Whakamaramatanga  ki  te  Iwi  Maori 

He  panuitanga  tenei  na  Te  Paranihi  Karakama 
rana  ko  Wiremn  Takana,  he  kaumatna  enei  tangata 
no  te  Hahi  o  Ihu  Karaiti  o  nga  Hunga  Tapu  o  nga 
‘ra  0  muri  nei. 

Na  Te  Paranihi  Karakama  tenei: — 

Ko  te  take  o  tenei  korero,  e  whai  ake  nei.  He 
tokomaha  nga  tangata  Maori  e  tino  v/hakapono  ana, 
no  te.  whare  o  Iharaira  ratou,  he  uri  no  Hohepa. 
E  mohio  ana  ano  hoki  ratou  he  mana  nui  i  nga 
Maori  i  mua,  i  homai  nei  ki  a  ratou  e  te  Atua  Kaha 
Rawa.  Otira,  kahore  ratpu  e  mohio  ana  ki  te  pe- 
heatanga  i  hono  atu  ai  ratou  ki  a  Hohepa,  kahore 
hoki  ratou  e  mohio  ana  ki  te  take  i  mutu  ai  o  ratou 
mana  i  roto  i  nga  whare  Wananga.  He  nui  to 
ratou  hiahia  hoki,  kia  mohio,  kei  nga  poropiti  Maori 
inaianei  ranei,  kei  nga  tohunga  Maori  ranei,  he 
mana  e  tika  ana,  hei  ora  mo  to  iwi  Maori,  kaore 
ranei.  Mehemea,  kaore  i  enei  tu  tangata,  he  mana 
whakaora  mo  te  iwi  Maori,  kei  whea  ra  he  ora  mo 
ratou  ? 

Na  reira,  E  te  iwi,  e  hoatu  ana  matou  ki  a  kou- 
tou  nga  maramatanga  kei  a  matou,  kahore  he  wha- 
kahe  i  roto,  kahore  he  whakahau.  Heoi  ano,  he 
korero  kia  rongo  ai  nga  taringa,  i  muri  mai,  waiho 
iho,  ma  ia  tangata,  ma  ia  tangata,  e  whiriwhiri,  tana 
e  pai  ai.  Kati  tenei. 

Ko  te  patai  tuatahi  tenei ;  no  whea  te  iwi 
Maori  ?  Na,  mehemea  no  Iharaira  ratou,  i  pehea  te 
hononga  atu  ki  a  Hohepa  ?  Ka  rapua  he  marama- 
tanga  i  te  tuatahi  ki  nga  korero  Maori.  Na  Wi- 
remu  Takana  tenei  korero,  e  kiia  nei  e  ia,  etahi 
pitopito  korero  mo  te  iwi  Maori. 

No  whea  ra  te  iwi  Maori  ?  Ina  ra  ana  tu  ko- 
rero  e  whai  ake  nei. 

Ko  te  mea  e  tino  tuturu  ana  i  te  iwi  Maori  ko 
tenei  na,  i  haere  mai  o  ratou  tupuna  i  Hawaiki.  Ko 
nga  ingoa  enei  o  aua  motu  o  Hawaiki :  ko  Hawaiki, 
ko  Maui,  ko  Oahu,  me  Kauai. 

Otira,  kei  nga  korero  o  roto  i  te  whare  Wa- 
nanga,  ma  reira  e  mohiotia  ai  i  haere  mai  ratou  i  ko 
atu  0  nga  motu  o  Hawaiki. 

Ko  nga  tangata  riana  a  Niu  Tireni  i  kite  i  te 
tuatahi,  ko  nga  Maui,  ara,  na  Maui-Mua,  Maui-Taha, 


3 


Maui-Roto,  Maui-Tikitiki  a  Taranga,  i  haere  mai 
ratou  i  Hawaiki. 

'Ko  enei  tangata  i  karangatia  o  ratou  ingoa  ki  a 
Maui”  Atua,  nana  nei  nga  motu  o  te  moana  i  hii, 
engari  i  te  mea  i  rite  tonu  o  ratou  ingoa  ki  to  taua 
Atua  ra,  na  konei  i  waiho  ai,  hei  mea  pohehe  tonu 
ma  te  iwi  Maori,  ara,  ma  nga  mea  kaore  i  whiwhi  ki 
nga  matauranga  Atua. 

Na  enei  tangata  i  whakahoki  atu  te  korero  mo 
enei  motu  katoa  i  te  tonga  o  te  moana  nui,  a  Kiwa, 
ki  te  iwi  e  noho  ana  i  nga  motu  o  Hawaiki.  Ka 
rengo  a  Kupe  raua  ko  Ngake,  me  o  raua  ana  hoa, 
ko  raua  etahi  tino  ‘‘  Tohunga”  i  aua  ra.  Heoi,  ko 
raua  te  heke  tuarua  i  tae  mai  ki  Niu  Tireni  nei. 

To  raua  taenga  mai,  he  whenua  kotahi  a  Aotea- 
roa  me  te  Waipounamu;  Heoi,  na  raua  i  tapahi,  i 
wehe  ai  nga  motu  nei.  Ka  tu  ke  a  Kapiti,  ka  tu  ke 
a  Mana,  ka  tu  ke  a  Aropaoa.  Ka  takoto  te  tuahiwi 
ki  Raukawa.  Koia  nga  tohu  o  taua  tapahanga.  Ko 
te  take  i  tapahia  ai,  kaore  raua  i  pai  kia  rua  ngn 
hono  i  te  ao  nei.  Ko  te  Hono-i-Wairua  me  tenei 
hono  hoki ;  na  reira  i  tapahia  ai,  na  enei  i  mau  atu 
te  korero  tuarua  mo  nga  motu  nei. 

Heke  tuatoru  ko  Ngahue  i  te  Kangi.  He  tino 
toa  tenei  tangata,  he  Tohunga  nui  hoki.  No  tenei 
tangata  i  mau  atu  nga  tino  korero  o  enei  motu,  ara 
nga  kai,  nga  manu,  nga  ika,  me  nga  pipi,  o  ia  ahua, 
o  ia  ahua.  No  reira,  a  Toi-te-huatahi  i  hiahia  ai  ki 
te  haere  mai,  na  nga  kai. 

Heoi,  haere  mai  ana  ia,  me  tana  wahine,  me  ta 
raua  whanau.  Te  taenga  mai  kaore  i  kite  i  aua  tu 
kai ;  heoi,  mate  ana  i  te  kai.  Ko  te  ang^aanga  tena 
ki  te  rakau,  kai  ai,  koia  ra  i  kiia  ai  i  muri  mai,  ko 
Toi-kai-rakau.  ī  tu  ona  uri  i  konei  mo  tetahi  ta- 
kiwa  roa,  tekau  pea  whakatupuranga.  I  muri  mai 
i  tena,  ko  nga  waka  o  te  iwi  Maori.  Ko  Takitumu, 
ko  Horouta,  ko  Tainui,  ko  Te  Arawa,'  ko  Aotea,  ko 
Kurahaupo,  ko  Tokomaru,  ko  Mamari,  ko  Matao- 
hourua,  me  etahi  atu. 

,  No  te  wa  i  u  mai  ai  enei  waka,  ka  kitea  nga 
iwi  o  Toi-kai-rakau,  ka  ui  ratou,  No  whea  te 
manuhiri?”  Ka  utua  mai  e  nga  tangata  o  runga  i 
nga  waka,  ‘‘  I  haere  mai  i  Tahiti  nui.  i  Tahiti  roa,  i 
Tahiti  pamamao,  i  te  Hono-i-Wairua.  ” 

E  rua  nga  tikanga  o  tenei  kupu,  ara,  te  “  Hono- 
v."airua.”  He  whare,  he  hononga  no  etahi  tua- 

whenua.  Ki  a  raua,  i  hangaia  taua  whare  a  te 
Hono-i-Wairua,  ko  taua  hononga  ra  ki  runga  ki  te- 
tahi  maunga,  ko  Maunga  Nui  te  ingoa.  Ko  te  ingoa 
0  te  whenua  ko  Irihia.  Ko  te  take  o  tenei  whare  i 
hangaia  ai,  mo  nga  mahi.  He  mea  hanga  kia  wha 
nga  tatau  tomokanga  ki  roto,  kia  hangai  ki  nga 
hau  e  wha  o  te  ao.  E  ai,  ki  to  nga  tupuna  Maori, 
ina  mate  ratou,  ki  whea  wahi  o  te  ao  nei,  ko  te  wai- 
rua  ka  hoki  tonu  ki  reira.  Kia  tomo  ra  ano  ki 
reira,  katahi  ka  whiriwhiria,  me  haere  taua  wairua 
ki  whea,  koia  nei  te  take  i  tapahia  ai  e  Kupe  raua 
ko  Ngake  te  hono  o  enei  motu,  kei  waiho  he  pohehe 
ma  nga  uri  o  te  iwi  Maori,  no  konei  tonu  ratou  ina 
hoki  te  hono. 

Me_  ata  waiho  enei  korero  i  konei,  kia  rapua 
atu  e  tatou  nga  Karaipiture,  tera  pea  i  oti  te  poro- 
piti  mo  nga  haerenga  o  Hohepa.  Tirohia  kei  a 
Kenehi  te  49  o  nga  upoko  me  te  22  me  te  26  o  nga 
rarangi,  e  ki  ana,  ‘‘  He  peka  hua  a  Hohepa,  he  pekr. 
hua  i  te  taha  o  te  puna ;  e  totoro  atu  ana  ona  manga 
ki  tua  0  te  taiepa.”  Hira  ake  nga  manaakitanga 
a  tou  Papa  i  nga  manaakitanga  a  oku  tupuna,  tae 
noa  atu  ki  tera  taha  o  nga  pukepuke  tu  tonu:  ka 
tau  iho  ena  mea  ki  runga  ki  te  matenga  o  Hohepa, 
ki  te  tumuaki  hoki  ona  i  motuhia  atu  nei  i  ona  tua- 
kana.”  Kotahi  tonu  te  wahi  o  te  ao  nei  o  nga 
pukepuke  tu  tonu,  ko  Amerika,  timata  ai  i  te  nota 
tae  tonu  atu  ki  te  tonga,  he  maunga  katoa  kei  reira, 
e  waru  mano  maero.  I  totoro  atu  hoki  nga  manga 
a  Hohepa  ki  tua  o-te  taiepa  o  te  moana,  i  Huria  taea 
noatia  ki  Amerika.  Na,  e  kite  ana  kua  oti  te  poro- 
piti  tera  e  haere  nga  uri  o  Hohepa  i  Huria  ki 
Amerika.  Kati  tenei. 

Kei  Ehekiere  37:15-19  e  ki  ana,  “  I  puta  mai 
ano  te  kupu  a  Ihowa  ki  a  au,  i  mea,  Na,  e  koe,  e  te 
tama  a  te  tangata,  tikina  atu  tetahi  rakau  mau,  tuhi 
tuhia  iho,  he  mea  mo  Hura,  mo  ona  hoa  ano  hoki, 
mo  nga  tama  a  Iharaira.  Katahi  ka  tikina  atu  te- 
tahi  atu  rakau  e  koe,  tuhituhia  iho,  he  mea  mo  Ho- 
hepa,  ko  te  rakau  a  Eperaima,  mo  ona  hoa  ano  hoki, 
mo  te  whare  katoa  o  Iharaira.  Katahi  ka  huihuia 
raua  e  koe,  tetahi  ki  tetahi ;  a,  hei  rakau  kotahi  raua 
i  roto  i  tou  ringaringa.” 

‘^Na,  ki  te  korero  mai  nga  tamariki  a  toku  iwi  ki 
a  koe,  ki  te  mea  mai,  E  kore  ianei  e  whakaaturia 
mai  e  koe  ki  a  matou  he  aha  te  tikanga  o  enei  mea 


5 


au  1  Mea  atu  ki  a  ratou,  ko  te  kupu  teuei  a  te 
,  Ariki  a  Ihowa,  Nana,  ka  mau  au  ki  te  rakau  a  Ho- 
h('pa,  ki  tera  i  te  ringaringa  o  Eperaima,  ki  ona  hoa 
ano,  ki  nga  iwi  o  Iharaira,  a  ka  huihuia  atu  ki  tera^ 
ara,  ki  te  rakau  a  Hura,  ka  meinga  hoki  raua  e  ahau 
hei  rakau  kotahi,  a,  ka  kotahi  tonu  raua  i  roto  i 
toku  ringa/’ 

Ma  konei  i  tino  whakaatu  ana  nga  Karaipiture 
tera  nga  uri  a  Hohepa  e  tuhituhi  i  tetahi  rakau,  ara, 
he  pukapuka.  Ka  rua  nga  pukapuka,  tetahi  mo 
Hura,  ara,  te  Paipera,  tetahi  mo  Hohepa,  ara,  te 
pukapuka  a  nga  tupuna  Maori.  Na,  ka  whaka- 
kotahi  enei  e  rua,  e  te  Atua.  Na,  kaore  kau  he 
pukapuka  pera  kei  Huria,  kei  Urupo  (Europe) 
ranei,  engari,  na  nga  matua  Maori  i  tuhituhi  ki 
Amerika.  Tirohia  a  Hoani  10  o  nga  upoko,  me  te 
16  0  nga  rarangi,  e  ki  ana,  He  hipi  atu  ano  aku, 
ehara  nei  i  tenei  kainga :  me  arahi  mai  ratou  e  ahau, 
a  ka  rongo  ratou  ki  toku  reo ;  a  ka  whakakotahitia 
te  kahui,  kotahi  ano  hoki  hepara.  ” 

Kei  konei  ka  kitea  i  haere  atu  te  Karaiti  i  muri 
mai  i  tona  kakenga  ki  te  rangi,  ki  nga  uri  o  Ho- 
hepa,  e  ora  ana  i  Amerika.  Tirohia  III.  Niwhai  15 
0  nga  upoko,  te  21  me  te  22  o  nga  rarangi. 

Otira,  he  maha  nga  Karaipiture  kua  whakako- 
tahitia  i  roto  i  tetahi  pukapuka  Karaipiture,  e  kiia 
nei,  He  Whakaaturanga  Tere,  ”  e  whakaatu  ana 
tera  a  Iharaira  ka  whakamararatia.  Kati  tenei. 

Ko  te  patai  tuarua  tenei.  Mehemea  i  haere 
mai  nga  uri  a  Hohepa  ki  Amerika,  me  pewhea  e 
mohio  ai  tatou  i  haere  mai  nga  Maori  i  Amerika  ki 
Hawaiki,  a,  tae  noa  mai  ki  Aotearoa  ? 

Na,  kei  te  pukapuka  o  nga  tupnna  Maori  ona- 
mata,  e.  huaina  nei,  ko  te  Pukapuka  o  Moromona, 
(Ko  te  ahua  i  riro  mai  ai  tenei  pukapuka  i  te  ta- 
ngata,  kua  oti  te  whakaatu  i  roto  r  tetahi  atu  panui- 
tanga),  e  ki  ana  kei  te  63  o  nga  upoko  o  Arami,  te  5 
0  nga  rarangi,  A  he  tino  whanoke  a  Hakota,  no 
reira,  ka  haere  a,tu  ia  ki  nga  rohe  o  te  whenua  Mo- 
mona,  i  te  taha  o  te  whenua  Whakangaromanga,  a 
hanga  ana  mona  he  kaipuke  nui  whakaharahara,  a 
toia  atu  ana  ki  roto  ki  te  moana  hauauru,  i  te  taha 
0  te  whenua  whaiti  e  tika  atu  ana  ki  te  whenua 
whaka-te-nota. ”  (Na,  kihai  rawa  te  kai  whaka- 
maori  i  mohio  ki  te  iwi  Maori  i  taua  taima,  kei  te 
hauauru,  kei  te  rawhiti  ranei). 

Na,  ka  tomo  atu  nga  tangata  e  kiia  nei  he  Ni- 
whai  ki  roto  ki  te  kaipuke ;  he  tokomaha  ratou  i 
rere  atu  ai  ki  te  nota.  Na,  ka  hoki  mai  taua  kai- 
puke,  na,  ka  hanga  ano  era  atu  kaipuke,  na,  ka 
tomo  nga  tangata  tokomaha  ki  roto  ki  enei  kai- 
puke  katoa,  a  rere  atu  ana.  Na,  kihai  i  rongo  ano 
i  aua  kaipuke  i  muri  mai. 

(He  kupu  whakamarama  mo  te  kupu,  Kai- 
puke.”  E  kore  tatou  e  mohio  ki  te  ahua  o  te  kupu 
i  roto  i  te  reo  o  nga  Maori  onamata.  Ko  te  kupu  i 
roto  i  te  reo  pakeha,  e  ki  ana,  he  “  ship,’’  na,  mo 
nga  tu  pooti  katoa  e  rere  ana  i  te  meana  tenei  kupu. 
Otira,  e  tino  mohio  ana  matou  he  mea  whakahaere 
eiua  kaipuke  na  te  hau,  na  te  ringaringa  tangata). 

Ka  nui  te  marama  o  tenei  korero  ki  a  matou, 
111’  .  tangata  o  Amerika,  e  tino  whakaatu  ana  i  te 
wahi  i  rere  atu  ai  aua  kaipuke.  No  te  mea,  kotahi 
tonu  te  wahi  o  te  whenua  whaiti  (narrow  neek  of 
land)  e  tika  atu  ana  ki  te  whenua  whaka-te-nota, 
ara  North  Ameriea.  Ko  taua  wahi  e  tata  tonu  ana 
ki  te  ‘  Panama  Ganai, ’’  no  te  mea,  he  whaiti  te 
whenua  ki  reira,  a  ke.i  te  nota  taua  whenua  nui  ko 
Amerika  Nota,  ara  e  hono  ana  ki  taua  wahi  nga 
tuawhenua  e  rua  tahf,  ko  Amerika  Nota,  ko 
Amerika  Tonga. 

Na,  ko  nga  rerenga  wai  o  te  moana  e  rere  tonu 
atu  ana  ratou  i  reira  ki  Hawaiki.  Ko  nga  rakau  o 
Amerika  e  rukea  ana  ki  te  moana  e  tae  tonu  atu  ana 
ki  Hawaiki. 

Tenei  ano  tetahi  korero.  Na  tetahi  tangata  i 
tuhituhi  he  pukapuka,  hiritia  ake  i  roto  i  tetahi 
pounamu  (hottie),  waihotia  e  ia  i  roto  i  te  moana, 
kei  te  tai  hauauru  o  Amerika,  a,  i  tae  tonu  atu  taua 
pounamu  ki  Hawaiki. 

•  Na,  E  te  iwi,  whakarongo  mai.  E  ki  ana  era 
atu  akoranga  o  te  Pakeha,  kua  tae  mai  ki  te  motu 
nei,  i  roto  i  a  ratou  pukapuka,  “  I  haere  mai  koutou 
i  nga  motu  e  tata  ana  ki  Ahia  (Asia)  ara,  i  haere 
mai  koutou  i  te  tuatahi  i  Inia  (India).”  Na,  ki  a 
ratou,  ko  te  wahi  o  te  Hono-i-Wairua  kei  reira,  kei 
tetahi  wahi  e  tata  ana  ki  Inia ;  e  ono  mano  maera  i 
reira  ki  Hawaiki.  Ko  Java,  ko  Porneo  ranei  nga 
motu  i  rere  mai  ai  koutou?  Na,  mehemea  e  tika 
ana  tênei,  i  haere  tika  tonu  mai  koutou  i  te  hauauru 
ki  te  rawhiti  i  to  koutou  haerenga  mai  i  te  Hono-i- 
Wairua  ki  Hawaiki.  E  whakaae  ana  ratou 

katoa  ki  te  wahi  o  Hawaiki,  no  te  mea  e  mau 
tonu  ana  nga  mgoa  motu  ki  reira  inaianei,  ara, 
ko.Hawaiki,  ko  Oahu,  ko  Maui,  ko  Kauai.  E  tino 
rite  ana  te  ahua  o  nga  tangata  o  reira,  me  te  reo, 
me  to  ratou  mohiotanga  ki  nga  Maori  o  konei,  ara, 
e  whakaae  tahi  ana  ratou  me  matou  he  iwi  kotahi  i 
mua,  nga  tangata  o  Hawaiki,  o  Hamoa,  o  Tahiti,  o 
Rarotonga. 

Otira,  ki  aua  Pakeha,  i  te  wa  ka  ki  nga  tangata, 
he  iwi  kotahi  koutou  i  mua,  me  nga  tangata  katoa 
0  nga  motu  o  tenei  moana  nui,  ko  to  koutou  putake 
mai  i  te  tuatahi  ko  Inia  (India).  Katahi  matou,  o 
koutou  hoa  no  Amerika,  i  roto  i  tenei  Hahi,  ka  ki, 
kahore;  engari  i  haere  mai  koutou  i  Amerika  ki  enei 
moutere,  kahore  matou  e  mohio  ana  kei  ko  atu  i 
tenei.  Otira,  he  nui  rawa  to  koutou  mohio  ki  te 
ahua  0  o  koutou  haerenga  ’  muri  mai  i  te  taenga 
ki  Hawaiki. 

E  te  iwi,  tirohia  te  marama  o  nga  korero  o  nga 
tupuna  mo  te  wahi  o  te  Hono-i-Wairua.  He  wahi 
tino  tuturu  tenei  ki  a  ratou,  no  reira  hoki,  kihai 
ratou  i  waiho  nga  motu  e  rua  nei  kia  hono,  kei  po- 
hehe  te  tangata  i  tona  hokinga  atu  ki  te  whare  i 
hanga  ki  reira,  kia  mohio  ai  te  tangata  ka  hoki  ia 
ki  a  Io  matua-te-kore,  kaore  ranei.  Na,  ko  te  ti- 
kanga  o  taua  kupu,  te  Hono-i-Wairua,  ko  ia  tenei, 
ki  taku  ake  whakaaro.  Ko  te  hono  o  nga  tua- 
whenua  nui  o  Amerika,  ko  Amerika  Nota  e  hono 
nei  ki  Amerika  Tonga,  ara,  ko  te  wahi  o  te  whenua 
whaiti  i  haere  mai  ai  nga  kaipuke  o  Hakota,  na,  ka 
taea  noatia  te  haerenga  atu  i  reira  o  nga  Maori  ki 
Hawaiki  i  runga  i  o  ratou  kaipuke,  ara,  waka.  Ka- 
hore  hoki  he  tikanga  o  te  kupu  mo  nga  ahua  kai- 
puke  i  haere  mai  ai  ratou,  he  mea  e  taea  ana  i  roto 
i  nga  rerenga  wai  o  te  moana ;  kahore  hoki  he  tino 
roa  i  reira  ki  Hawaiki,  e  tata  ana  ki  te  rua  mano  e 
toru  rau  maero.  Otira,  e  patai  ana  matou  ki  a 
koutou,  ko  tehea  o  enei  mohiotanga  ka  whakaaetia 
e  koutou  ?  Ko  te  korero  o  era  atu  akoranga  Pakeha 
kua  tae  mai  nei  e  ki  ana,  i  haere  mai  koutou  e  ono, 
e  whitu  mano  maero  i  Inia  (India),  ara,  i  nga  motu 
e  tata  ana  ki  reira,  ki  Hawaiki,  a,  i  reira  ki  konei  ? 
He  iwi  kotahi  hoki  koutou  i  mua  me  nga  tangata  o 
Eorneo,  o  Java,  o  India,  o  Solomon  Islands,  o  Aus 
traiia,  o  Fiji  tae  tonu  mai  ki  nga  motu  o  te  moana 
nei  ?  Ara,  ko  te  korero  o  te  pukapuka  o  o  koutou 

matua  i  kawea  mai  nei  e  te  Hahi  o  Ihu  Karaiti  o 
uga  Hunga  Tapu  o  nga  ra  o  muri  nei,  e  ki  ana,  i 
haere  mai  koutou  i  Hiriiharama  ki  Amerika,  i 
Amerika  ki  nga  moutere  o  te  moana  nei,  a,  ko  nga 
tangata  o  Hawaiki,  o  Hamoa,  o  Tahiti,  o  Rarotonga, 
kotahi  tonu  to  koutou  putake  mai,  ara,  ko  Amerika? 

Kahore  o  matou  mohiotanga  i  ko  atu  i  tenei. 
E  tino  whakapono  ana  matou  ki  nga  korero  i  puta 
mai  i  roto  i  nga  whare  Wananga,  penei  na,  i  haere 
mai  koutou  i  te  tuatahi  i  te  Hono-i-Wairua,  ara,  ki  a 
matou  i  Amerika.  Na,  e  whakapono  ana  ano  ma- 
tou  e  pono  ana  era  atu  korero  o  nga  whare  Wa- 
nanga,  i  haere  mai  koutou  i  Hawaiki  ki  Aotearoa. 

E  ahua  whakaae  ana  oku  whakaaro  tera  pea  i 
tae  atu  etahi  Maori  ki  Tahiti,  ki  Hamoa  ranei,  i  nga 
wa  onamata  ki  Fiji,  i  moe  atu  ki  reira ;  otira,  ehara 
rawa  era  tangata  me  nga  iwi  o  nga  motu  e  piri  ana 
ki  te  taha  o  Ahia  (Asia),  i  te  iwi  kotahi  me  koutou 
i  mua. 

Ka  nui  hoki  era  tangata  kua  kitea  e  nga  Maori. 
E  kore  rawa  nga  tangata  Maori  kua  kitea  era  tanga- 
ta  e  whakaae  he  iwi  kotahi  koutou,  me  ratou  i  mua. 

Na,  mehemea  ka  whakaae  koutou  ki  ta  matou, 
he  tohu  tino  nui  tenei  ki  a  koutou,  ko  te  mana  tenei, 
ko  te  ora  tenei,  mo  te  iwi  Maori,  kua  whakahokia 
mai  nei  ki  a  koutou  e  te  Atua  Kaha  Kawa  o  o  kou- 
tou  tupuna.  Na,  kua  tae  tatou  inaianei  ki  te  wahi 
tuarua  o  enei  korero,  ara,  me  patai  penei,  mehemea 
e  tika  ana  enei  korero,  he  aha  te  take  kihai  tenei 
pukapuka  i  whakakitea  mai  ki  a  matou,  ki  te  iwi 
Maori,  no  te  mea,  i  te  wa  i  puta  mai  ai  taua  puka- 
puka  ki  te  ao,  koia  tonu  te  wa  i  ngaro  atu  ai  nga 
mana  o  nga  whare  Wananga  ?  Ara,  i  whakaaetia 
e  te  Atua,  ko  o  matou  matua  he  tino  mana,  he  tino 
ora,  hei  tiaki  i  a  ratou  a  taea  noatia  taua  wa,  he 
ahakoa,  i  mahi  ratou  i  nga  mahi  pohehe  rawa,  patu 
tangata,  me  era  atu  meatanga  ?  Ko  tenei,  i  roto  i 
enei  ra  e  kopikopiko  haere  ana  te  Maori,  i  tetahi 
tangata  ki  tetahi  tangata,  e  kimi  ana  i  tetahi  mana 
Maori,  e  ora  ai  ia ;  na,  kei  whea  ra  taua  mana,  kei 
whea  ra  ? 

E  te  iwi,  ko  te  tino  patai  nui  tenei  mo  te  iwi 
Maori.  Na,  me  penei  te  whakahoki.  Na,  i  homai 
ki  a  koutou  i  te  tuatahi,  nga  Karaipiture,  ara,  nga 
korero  o  te  Atua  i  roto  i  nga  mangai  o  nga  poropiti 
0  0  koutou  matua  i  te  whenua  o  Hui^m. 

Na,  e  tino  whakaae  ana  toku  ngakau  he  ta- 
ngata  aroha  aua  tangata  i  tae  mai  ki  te  motu  nei  i 
te  tnatahi,  he  tangata  i  whakaritea  e  te  Atua,  kia 
kawe  mai  i  te  rakau  o  Hura  ki  a  koutou,  kia  mutu 
ai  hoki  nga  mahi  pohehe  o  nga  matua.  A,  kia  rite 
ana  hoki  koutou  ki  te  wa  i  tino  kitea  ai  e  nga  matua 
Maori  tokomaha,  ara,  te  haerenga  mai  o  te  iwi  i 
te  rawhiti,  kei  a  ratou  nei  te  rakau  o  Eperaima,  ara 
a  Hohepa,  te  pukapuka  a  o  koutou  matua.  Kei 
reira  hoki  te  tino  mohiotanga  o  te  ahua  i  hono  atu 
hi  te  iwi  Maori  ki  a  Hohepa ;  a,  ka  homai  ano  i  reira  e 
to  Atua  te  tino  Tohungatanga  Tapu  o  nga  matua  ona- 
mata,  me  te  tino  mohiotanga  e  ora  ai  te  iwi  Maori. 

Na  reira,  me  titiro  tatou  i  te  tuatahi  ki  nga 
kupu  o  te  Paipera.  (Titiro  ki  a  Tiuteronomi  te  28 
o  nga  upoko  me  64  o  nga  rarangi).  A  ka  whaka- 
marara  atu  a  Ihowa  i  a  koe  ki  nga  iwi  katoa,  ki 
tetahi  pito  o  te  whenua,  puta  noa  ki  tetahi  pito  o  te 
whenua ;  a  ka  mahi  koe  i  reira  ki  nga  atua  ke,  ka- 
hore  nei  koe  i  mohio,  koutou  tahi  ko  ou  matua,  ki 
te  rakau,  ki  te  kohatu.  ”  Kei  konei,  ka  kitea  i 
whakamararatia  mai  nga  uri  o  Hohepa,  a,  i  karakia 
ratou  ki  te  rakau,  ki  te  kohatu.  Kihai  i  mau  tonu 
mai  i  a  ratou  te  tino  mohiotanga  pono  o  te  Atua 
Kaha  Kawa.  He  ahakoa,  na  te  Atua  ratou  i  whaka- 
marara,  a  nana  ano  i  homai  he  mana,  he  tiaki  i  a 
ratou  i  aua  wa. 

Otira,  whakarongo  ki  tenei,  (Roma  11,  25-27), 
E  kore  hoki  ahau  e  pai,  e  aku  teina,  kia  kuare 
koutou  ki  tenei  mea  ngaro,  kei  mea  koutou  he  ma- 
tau  koutou ;  kua  tau  te  pakeke  ki  a  Iharaira,  mo 
tetahi  wahi,  kia  riro  mai  ra  ano  te  whakanuinga  o 
nga  tauiwi. 

“  Ko  reira  a  Iharaira  katoa  ora  ai :  ko  te  mea 
hoki  ia  i  tuhituhia,  tera  e  puta  mai  te  Kai  Whaka- 
ora  i  Hiona,  a  mana  e  kaupare  atu  te.  karakia  kore 
i  a  Hakopa : 

Ko  taku  kawenata  hoki  tenei  ki  a  ratou,  ina 
ka  tangohia  e  ahau  o  ratou  hara.” 

Kei  konei  te  kupu  whakaari,  Tera  e  puta  mai 
te  Kai  Whakaora  i  Hiona,  mana  e  kaupare  atu  te 
karakia  kore  i  a  Hakopa,  ”  ara  mana  .e  homai  ano  te 
tino  mohiotanga  ki  te  whakapono  tika  o  nga  Ka- 
raipiture  katoa  me  nga  mana  katoa  i  roto. 

Na,  e  tae  ana  te  patai,  kei  whea  a  Hiona,  no  te 
mea,  ma  nga  Karaipiture  ka  mohiotia  ai  mehemea  e 

tika  ana  nga  tikanga  o  te  Kai-Whakaora  tera  e  puta 
mai  i  Hiona. 

Tiroiua  enei  knpu.  Mika  te  4-o-nga  upoko,  te  1 
me  te  2-o-nga  rarangi.  “  Na,  tenei  ake  kei  nga  ra 
whakamutunga  ka  whakapumautia  te  maunga  i  to 
Ihowa  whare  ki  te  tihi  p  nga  maunga,  ka  whakane- 
kehia  ake  ano  ki  runga  i  nga  pukepuke,  a  ka  rere 
nga  iwi  ki  reira. 

Ka  haere  hoki  nga  iwi  maha,  ka  mea,  Haere 
mai,  t^tou  ka  haere  ki  runga  ki  te  maunga  o  Ihowa, 
ki  te  whare  o  te  Atua  o  Hakopa,  a  mana  tatou  e 
whakaako  ki  ona  ara,  ka  haere  hoki  tatou  i  ona 
huarahi :  no  te  mea  ka  puta  mai  te  ture  i  Hiona,  me  te 
kupu  a  Ihowa  i  Hiruharama.”  Na  Ihaia  40:9:N  E 
Hiona,  e  te  kai  kawe  o  te.  Rongo  Pai,  e  piki  ki  te 
maunga  tiketike ;  whakarahia  tou  reo,  kia  kaha,  e 
Hiruharama,  e  te  kai  kawe  o  te  Kongo  Pai;  whaka 
rahia,  kaua  e  wehi:  mea  atu  ki  nga  pa  o  Hura,  Nana, 
to  koutou  Atua !” 

Na,  ka  tino  kitea  ko  te  wahi  o  Hiona  kei  nga 
maunga  tu  tonu,  kei  te  tihi  o  nga  maunga,  kei  te 
maunga  tiketike.  Na,  kotahi  tonu  tenei  wahi  i  te 
ao  katoa,  ko  Amerika,  kei  reira  nga  maunga  e  tn 
ana  i  te  nota  ki  te  tonga,  e  waru  mano  maero.  Kati 
tenei. 

Na,^E  te  iwi,  e  marama  ana  nga  Karaipiture, 
tera  ka  whakamararatia  a  Ihowa,  tera  ano  hoki  ka 
puta  mai  to  ratou  Kai-Whakaora  i  Hiona.  He  nui 
rawa  ano  hoki  te  marama  o  te  pukapuka  o  nga  ma- 
tua  Maori.  Ma  runga  i  tenei  take,  tirohia  enei 
wahi  I.  Niwhai,  upoko  13-14.  Me  H.  Niwhai  26,  27, 
28,  29,  30  0  nga  upoko.  Kati  tenei. 

Kotahi  tonu  te  wahi  o  tenei  korero  e  toe  ana, 
ko  ia  tenei ;  kia  tino  marama  ai  te  iwi  Maori  ki  nga 
mana  Maori. 

NA  TE  PARANIHI  KARAKAMA. 


NA  WIREMU  TAKANA  ENEĪ  KORERO  E  WHAĪ 
AKE  NEĪ  MA  RUNGA  ī  TENEĪ  TAKE. 

E  te  iwi,  ko  nga  tohungatanga  o  nga  Maori  i 
mua,  no  roto  ratou  i  nga  whare  Wananga.  Ko 
nga  tohungatanga  inaianei,  e  mahi  ana  ratou  ki  nga 
Atua  whiowhio ;  na,  tirohia  te  rereketanga  o  tenei 
ahua.  Ko  te  whare  Wananga  he  mea  whakaae  e  te 
Atua,  kia  mahia  ona  mana,  me  ona  tikanga  ki  reira. 

iiei  ora,  iiei  painga  mo  te  iwi  Maori.  Na  reira  i 
wiiai  mana  ai  a  koutou  tipuna  i  aua  ra.  Ko  nga 
'tohunga  e  mahi  ana  ki  nga  Atua  whiowhio,  e  hara 
i  te  mea  he  mea  whakaae  na  te  Atua  kia  mahia  e 
koutou,  e  te  iwi  Maori.  He  mea  hoki  kaore  ona 
putakenga  mai,  e  kore  hoki  koutou  e  mohio  he  tika 
ranei  ta  ratou,  kaore  ranei.  Otira,  tirohia  nga  hua. 
He  iwi  nui  te  Maori  i  mua,  e  kapi  ana  nga  motu  e 
rua  i  a  ratou.  He  maha  hoki  nga  pa  nunui  o  ia 
wahi,  o  ia  wahi,  o  nga  motu  e  rua  nei.  1  aua  ra  e 
mau  ana  te  kaha  me  te  ora  o  te  iwi  Maori.  Na,  i  te 
wa  i  tae  mai  ai  te  whakapono  Karaitiana,  tino  tere 
rawa  te  heke  o  te  tupu  o  te  iwi  Maori.  Na,  i  roto 
i  aua  ra  i  huri  ai  ratou  ki  taua  whakapono  Karai- 
tiana.  Ehara  i  te  mea  i  ngoikore  to  ratou  whaka- 
pono,  engari  i  tino  whakapono  ratou  he  Atua  kei  te 
rangi,  ko  Ihu  Karaiti  hoki  te  Tama  a  te  Atua  Ora, 
koia  hoki  to  ratou  Kai  Whakaora.  I  tino  kaha  hoki 
ratou  ki  te  pehi  i  nga  mahi  kino  katoa  i  aua  ra,  i 
nga  pakanga,  i  nga  patu  tangata,  i  nga  mahi  pure- 
mu,  me  era  atu  mahi  e  mate  ai  te  whakapono,  te 
tinana  maori  hoki,  i  whai  kaha  ai  ratou  ki  te  hanga 
i  nga  whare  karakia  papai  i  nga  motu  e  rua  nei. 
Na,  i  te  roanga  haeretanga  o  taua  ahua  ka  kite  ratou 
kei  te  tino  tere  te  hoki  o  te  tupu  o  te  iwi  Maori ;  na 
reira,  ka  timata  te  ruarua  haere  o  o  ratou  whakaaro. 
Ka  hoki  o  ratou  whakaaro  ki  te  mana  i  whakaora  ai 
0  ratou  tupuna.  Otira,  i  aua  ra  kahore  he  tangata 
i  mau  ai  taua  mana  i  a  ia,  no  te  mea,  kua  kore  nga 
whare  Wananga.  Na  reira,  i  tu  atu  ai  nga  tangata 
i  a  ratou  nga  Atua  whiowhio  e  mea  ana,  kei  a  ratou 
te  mana  o  nga  tupuna. 

Whakaae  tonu  atu  te  iwi  Maori.  A,  mahi  ana 
ki  nga  Atua  e  rua,  te  whakapono  Karaitiana,  me  nga 
Atua  whiowhio.  I  runga  i  tenei  ahuatanga  ka  tino 
tere  rawa  te  heke  o  te  tupu  o  te  iwi  Maori.  Titiro 
atu  ki  0  tatou  marae  kainga ;  kua  rite  te  whaka- 
tauki  a  o  tatou  tupuna,  Whatungarongaro  he 
tangata,  toe  tu  he  kainga.” 

He  aha  ra  i  kapo  ai  o  tatou  whakaaro  ki  nga 
mahi  o  nga  tangata,  kei  a  ratou  nga  Atua  whiowhio 
e  mea  nei  he  tohunga  ratou,  i  te  mea,  kua  whaka- 
akona  tatou  e  nga  Karaitiana  ki  nga  Karaipiture  e 
whakaponohia  nei  e  tatou  katoa;  e  mea  nei,  Ma 
0  ratou  hua  ka  mohiotia  ai  ratou  e  koutou.  E  wha- 
kiia  ana  ranei  te  karepe  i  runga  i  te  tataramoa,  te 

piki  ranei  i  runga  i  te  tuinatakuru  ?  Waihoki  he 
hua  ataahua  nga  hua  o  nga  rakau  pai  katoa,  he 
hua  kino  ia  nga  hua  o  te  rakau  kino.”  E  te  iwi  e 
tirohia  nga  hua  o  enei  tangata  e  mahi  nei  ki  enei 
Atua  whiowhio ;  no  te  rakau  pai  ranei,  no  te  rakau 
kino  ranei  a  ratou  hua  ?  Tenei  a  ratou  hua  e  whai 
ake  nei.  Tuatahi,  he  kai  waipiro,  Tuarua,  mahi 
puremu,  Tuatoru,  he  whakapatipati  i  nga  moni  o 
nga  tangata  i  runga  i  a  ratou  mahi  whakaora,  Tua- 
wha,  kaore  nga  tangata  Atua  whiowhio  e  heki  ki 
nga  tikanga  ora  o  nga  tupuna,  kia  ora  ai  o  ratoii' 
tinana ;  heoi  e  puta  mai  ana  nga  hua  o  te  mate  ti- 
nana  ki  te  iwi  i  roto  i  a  ratou  mahi  tinihanga  a  o 
ratou  Atua  whiowhio.  Ko  te  mahi  o  enei  Atua 
whiowhio  he  mea  kia  koa  ai  o  ratou  ngakau  maori, 
ehara  i  te  mea  kia  ora  ai  o  ratou  tinana.  No  reira, 
kc  wai  e  taea  ana  te  ki  mai  e  rite  ana  enei  hua  ki 
0  te  rakau  pai  ? 

Na,  kia  marama  tatou  mo  enei  Atua  whiowhio 
e  hoatu  nei  te  korero  ki  o  tatou  tohunga  mo  nga 
take  mate  o  te  tinana  tangata.  E  rite  ana  te  kuare- 
tanga  o  enei  Atua  whiowhio  ki  a  tatou  ano ;  ina 
hoki,  mehemea  he  piwa  te  mate,  ka  kiia  e  ratou  he 
Atua  Maori,  mehemea  he  mate  pirau  no  tetahi  pito 
0  te  kapiro,  ara,  he  appendicitis,”  ka  kiia  e  ra- 
tou,  he  mate  makutu,  mehemea  ranei  he  mate  kohi, 
(tuberculosis)  ka  kiia  ano  e  ratou,  he  makutu. 
Otira,  te  nuinga  o  nga  mate,  he  mate  kehua,  he  mate 
makutu  ki  a  ratou,  he  ahakoa,  e  tino  mohio  ana 
tatou  na  te  Pakeha  enei  mate  katoa  i  kawe  mai. 

Kihai  rawa  enei  mate  i  mohiotia  e  nga  Atua 
whiowhio.  Na,  tirohia  o  ratou  kuaretanga  i  runga 
i  tenei  ahuatanga.  Me  mohio  ratou  ki  enei  mate  e 
kore  e  penei  o  ratou  korero  ki  o  ratou  kaupapa.  Na 
reira  e  korero  noa  ana  ratou  i  runga  i  te  kuaretanga 
a  0  ratou  ngakau  ki  aua  mate.  Me  mohio  hoki  ra- 
tou  kua  tika  to  ratou  tohutohu  mai  i  nga  mate. 

Nowhea  koia  to  ratou  matauranga,  ina  hoki,  i 
etahi  wa  ka  tika  ta  ratou  korero  mo  nga  mate,  a,  ki 
te  titiro  iho  ka  whakaorangia  hoki  te  hunga  e  mate 
ana  ?  Na,  i  te  roanga  o  te  mahi  ka  tino  nui  nga 
tangata  e  mate  ana.  E  penei  ana  te  ahua  o  nga 
mahi  o  nga  tohunga  Maori  katoa  i  nga  motu  nei. 
Na  te  Atua  aroha  ranei  ki  a  tatou  tenei  ?  Kahore  ! 
Na  te  tino  hoa  riri,  no  te  mea,  e  taea  ana  e  ia  nga 
mahi  whakamiharo,  hei  whakaoho  nga  ngakau  o  te 

iwi  ki  roto  ki  ana  mahi  whakaora,  tinihanga,  kia 
nru  ai  tatou  ki  roto  ki  tana  whakahaere ;  ko  reira 
•tatou  riro  ai  ki  te  whakangaromanga  mo  te  tinana 
i  roto  i  tenei  ao  ora. 

Ehara  tenei  he  i  te  mea  no  te  tohunga  Maori, 
engari,  no  nga  Atua  whiowhio.  Ki  ta  te  tohunga 
whakaaro  hoki,  kei  te  korero  tika  tona  Atua  whio- 
whio  ki  a  ia  i  te  mea,  he  mea  ngaro  tona  Atua,  he 
reo  ke  hoki  nana  i  korero  mai,  no  reira  te  kaha  o 
tona  whakapono  ki  aua  mahi. 

Na,  i  te  mea  he  reo  ke  nana  i  korero  mai  ki  a 
ia,  kahore  hoki  e  kite  atu  i  a  ia ;  heoi  ano,  ko  tona 
reo  anake.  Na  konei,  i  te  nuinga  o  nga  wa,  ka 
pohehe  te  tohunga  nona  te  Atua  e  korero  ana  ki  a 
ia,  kaore,  ko  tetahi  Atua  ke,  he  Atua  patu  tangata. 

Na  reira,  he  tino  tohu  tenei  ki  a  tatou  e  kore 
nga  mate  e  ora  i  enei  Atua  whiowhio,  he  mea  na  ta 
ratou  kuaretanga,  tinihanga  hoki. 

Na,  mo  te  taha  ki  te  whakapono  Karaitiana. 
E  te  iwi,  titiro  mai  ki  tenei,  ara,  tirohia  atu  ki  te 
wa  0  to  tatou  Ariki  o  Ihu  Karaiti  me  ana  akonga  i 
te  ao  nei.  Na,  i  a  ratou  te  Tohungatanga  Tapu  o  te 
Atua,  hei  manaaki  i  te  tangata  ki  nga  manaaki- 
tanga  whaka-te-tinana,  me  nga  manaakitanga 
whaka-te-wairua,  me  te  mana,  hei  whakaora  i  nga 
mate  tinana,  hei  pei  hoki  i  nga  Atua  whiowhio,  me 
nga  wairua  poke,  me  era  atu  mahi  tinihanga  a  te 
Eewera.  Na,  i  mua  o  tona  kakenga  atu  ki  te 
rangi,  ara,  a  te  Karaiti,  i  tino  waiho  tenei,  he  tohu 
ki  te  hunga  e  whakapono  ana  ki  tona  ingoa.  Ma 
tona  ingoa  ratou  e  pei  rewera  ai,  e  whakapa  o  ratou 
ringaringa  ki  nga  turoro  kia  ora  ai,  me  te  whaka- 
wahi  i  a  ratou  turoro  ki  te  hinu  tapu,  hei  whakaora 
i  0  ratou  mate. 

Kihai  nga  hahi  Karaitiana  i  whakamarama  mai 
tatou  ki  tenei  mana  whakaora,  ara  ki  te  Tohunga- 
tanga  Tapu  a  te  Atua.  Kahore  ratou  e  ki  ana  kei 
a  ratou  tenei  mana,  tenei  Tohungatanga  ranei. 

Kahore  hoki  ratou  i  whakaako  mai  ki  a  tatou 
ki  nga  mana  o  te  Hahi  i  whakaturia  e  te  Karaiti, 
ara,  nga  Apotoro,  nga  Poropiti,  nga  Kai  kauwhau  o 
te  Rongo  Pai,  me  nga  mana  whakaora,  me  nga  mahi 
merekara,  me  nga  reo  ke,  me  era  atu  mana  katoa  i 
whakawhiwhia  nei  i  roto  i  taua  Tohungatanga 
Tapu.  Na  reira  hoki,  i  kore  ai  ratou  i  whakawhi- 
whia  taua  mana  tapu  ki  te  iwi  Maori.  Na  reira. 

i  nga  Ava  e  pa  ana  te  mate  ki  nga  Maori,  kahore  he 
mana  kei  a  raton,  hei  Avhakaora  i  nga  turoro,  kia 
rite  ki  ta  te  Hahi  a  te  Karaiti.  No  reira  ka  marama 
ai  tatou  ki  tetahi  take,  ara,  i  heke  tonu  ai  te  tupu 
o  te  iwi  Maori  i  runga  i  enei  take  kua  korerotia  ake 
nei.  Na,  me  pehea  ra  tatou  e  ora  ai  ?  Kua  ware- 
Avaretia  ranei  tatou  e  te  Atua,  e  kore  ranei  tatou 
e  kaha  ki  te  hoki  atu  ki  a  ia,  me  te  whiwhi  ano  ki 
taua  mana  i  whiwhi  ai  o  tatou  tupuna  onamata  ? 

Heoi,  ko  tenei  patai  kua  oti  te  Avhakamarama 
ki  roto  ki  te  pukapuka  nei.  Kei  a  tatou  inaianei 
taua  iwi  (ara  nga  Kaumatua  o  te  Hahi)  e  ki  ana 
kua  whakahaua  ratou  e  te  Atua  0  Runga  Rawa, 
kia  haere  mai  ki  a  tatou,  homai  noa  mai  tenei  mana 
(ara  te  Tohungatanga  Tapu  o  te  Atua)  me  te  tino 
maramatanga  o  nga  tupuna  Maori,  kua  oti  i  a  ratou 
pukapuka  kua  korerotia  ake  nei.  Na,  e  ki  ana 
ratou  ko  taua  mana,  ko  ia  tonu  te  mana  o  te  Hahi 
0  Ihu  Karaiti.  I  haere  mai  hoki  ia  i  enei  nga  ra 
whakamutunga,  hei  homai  ano  i  taua  mana  me 
nga  tikanga  katoa  hoki  o  tona  Hahi,  ki  te  ao,  i 
mua  i  tona  hokinga  tuarua  mai,  hei  Kingi  mo  to  ao 
katoa.  I  mua  hoki,  i  te  wa  o  nga  whawhai,  o  nga 
whakaheketanga  toto,  o  nga  ru,  o  nga  whatitiri,  me 
era  atu  tohu  katoa  kua  korerotia  i  roto,  i  nga  Ka- 
raipiture. 

Na,  e  ki  ana  ratou,  i  haere  mai  a  Hoani  Kai- 
Iriiri  ki  te  ao  i  te  tau  1829.  Ka  homai  e  ia  te  To- 
hungatanga  o  Arona  ki  etahi  tangata  i  whakaritea, 
hei  pera,  ara,  a  Hohepa  Mete  raua  ko  Oriwa  Kau- 
tere ;  e  whai  mana  ai  te  tangata,  hei  iriiri  i  te  ta- 
ngata,  hei  murunga  hara.  I  haere  mai  ano  hoki  a 
Pita,  ratou  ko  Hemi,  ko  Hoani,  nga  Apotoro  o  te 
Karaiti ;  i  homai  ano  e  ratou  ki  a  raua  te  Tohunga- 
tanga  o  te  -Karaiti,  e  whiwhi  ai  te  tangata  ki  te 
Wairua  Tapu  o  te  Atua.  E  taea  ai  hoki  e  ia  te 
pehi  i  nga  hiahia  kino,  e  patu  ai  te  tinana,  e  whiwhi 
ai  hoki  ia  ki  te  koa,  ki  te  tino  matauranga,  ki  te 
mana  ano  hoki  e  whakaora  turoro  ai  ia,  he  mea  na 
te  whakapono  a  te  tangata.  E  mahi  merekara  hoki 
ai  ia,  kia  tino  rite  ki  ta  te  Hahi  o  mua.  Na,  e  haere 
ana  enei  tangata  kahore  he  utu,  kahore  he  tono ;  kua 
homai  noa  nei  ki  a  ratou,  e  hoatu  noa  ana  ratou,  e 
riri  atu  ana  ratou  i  nga  mahi  kino  katoa. 

Na,  ehara  i  te  mea  e  kuare  ana  etahi  o  tatou, 
ko  ratou  nga  pononga  a  te  Atua.  Engari,  e  waiho 


15 


ana  tatou  ko  nga  mea  whakamate  tinana  nei,  ara, 
te  waipiro,  te  puremu,  te  aha,  te  aha,  hei  arai  i  a 
tato^u  ki  enei  mana  nui  o  o  tatou  tupuna,  ki  te  tino 
oranga  mo  te.  tinana  maori  nei,  me  te  urunga  atu 
hoki  ki  tona  Hahi  Tapu,  E  kore  ano  hoki  etahi  a 
tatou  e  whakaae  kia  A^hakaititia  o  tatou  ngakau, 
kei  tawai  mai  nga  tangata  ki  a  tatou.  Ko  etuhi  o 
tatou  i  uru  atu,  a,  kihai  i  tino  taea  e  ratou,  na  reira., 
e  whakaaro  ana  ratou,  Me  aha  hoki,  he  huarahi 
uaua  hoki,  tera  e  kore  e  taea  te  whakarite  i  ona 
tikanga,”  Otira,  E  hoa  ma,  he  tokomaha  o  koutou 
kua  kitea,  kua  tino  mohiotia,  a,  kua  tae  atu  ano 
hoki  ki  te  putake  mai  o  taua  mana,  kua.  tomo  hoki 
ki  roto  ki  te  Whare  Tapu  a  te  Atua,  kua  hanga  ki 
reira,  ki  roto  i  te  tihi  o  nga  maunga  tu  tonu. 

Tenei  hoki  matou  te  whakaatu  ki  a  koutou, 
koia  ano  tenei  te  huarahi  o  te  tino  koa,  o  te  tino 
ora,  0  nga  mea  pai  katoa ;  kei  konei  te  mana  o  o 
koutou  matua,  kei  roto  i  te  mana  o  te  Hahi  a  te 
Karaiti.  E  koa  ai  te  ngakau,  e  ora  ai  te  tinana,  e 
rite  ai  te  tangata  ano  hoki  mo  te  wa  e  haere  atu  ai 
ia  ki  tona  Matua. 

Na,  mehemea,  ehara  tenei,  E  hoa  ma,  kei  whea 
ra,  me  pehea  ra  hoki  ?  Na  reira,  E  te  iv/i,  Oho 
ake  !  Kati  te  moe  !  E  mea  nei  hoki  to  tatou 
Ariki  i  roto  i  tona  kupu  whakatupato,  Kia  mata- 
ara  ra  koutou,  kahore  hoki  koutou  e  matau  ki  te  wa 
e  haere  mai  ai  te  Rangatira  o  te  whare,  ko  te  ahiahi, 
ko  waenganui  po,  ko  te  tangi  o  te  heihei,  ko  te  ata 
tu  ranei.”  Whakaarohia  tenei  kupu  ana,  ^‘Whaka- 
takina  nga  tikanga  o  nga  Karaipiture ;  e  mea  ana 
hoki  koutou  kei  reira  te  oranga  tonutanga  mo  kou- 
tou :  a,  ko  enei  hei  kai  whakaatu  moku.”  Mehemea 
ma  nga  Karaipiture  e  mohiotia  ai  ko  te  Karaiti  te 
Tama  a  te  Atua  Ora,  he  pono,  ma  reira  ano  e  mohio- 
tia  ai  ko  tehea  tona  Hahi  Tapu,  kei  reira  nei  enei 
mana  katoa  e  mau  ana.  Ma  reira  ano  hoki  tatou 
e  mohio  ai  he  pononga  enei  tangata  na  te  Atua,  ka 
hore  ranei.  Ma  o  ratou  hua  ka  mohitia  ai  ratou  e 
koutou.” 

Na,  ma  te  Atua  Kaha  Rawa,  tatou  katoa  e  wha- 
kakaha,  e  whakamarama  kia  toa  ai,  kia  maia  ai 
tatou  ki  te  whawhai  i  te  whawhai  pai. 

Na  to  koutou  pononga  i  roto  i  a  te  Karaiti,  ara, 
na  matou  katoa. 

NA  WIREMU  TAKANA. 

